4 stresszcsökkentő tipp – így készüljön fel fájdalommentesen az ünnepekre
A karácsonyi ünnepek környékén különösen hajlamosak vagyunk túlvállalni magunkat, próbálunk megfelelni különböző vélt és valós elvárásoknak. Például jóval több ételt veszünk és készítünk el annál, mint amennyi valóban el is fogy az ünnepi asztalnál. Megválaszoljuk a nagy kérdést: idén hogyan kerüljük el a szokásos, frusztráló hibákat?
1. A karácsonyi beszerzés terv – Elő a jegyzetfüzettel!   

Ha népes vendégsereg várható – márpedig karácsonykor és szilveszterkor előfordul az ilyesmi –, a szokásosnál valószínűleg jóval terjedelmesebb bevásárlólistával fogunk belevágni az ünnepi előkészületekbe. Az igazi profik azon túl, hogy terveznek és minden beszerzendőt listába foglalnak, itt nem állnak meg, hanem mindezeket „sürgősség” szerint kategorizálják is. Például az alapvető élelmiszerekből álló otthoni készletet érdemes már jóval szenteste előtt feltölteni, így garantáltan nem ér bennünket kellemetlen meglepetés december 23-án azáltal, hogy hirtelen kifogytunk a sóból, a cukorból, a lisztből, a sütőporból, az olajból vagy a zsírpapírból.

Akkor sem válunk önmagunk ellenségévé, ha a családi, baráti összejövetelre szánt üdítőket és alkoholos italokat sem közvetlenül az ünnepnapok előtt vásároljuk meg. Így a karácsonyt és a szilvesztert megelőző két-három nap folyamán már csak a romlandó, friss élelmiszerekért kell próbára tennünk a türelmünket a kisebb-nagyobb piacokon és a szupermarketekben. Jobb, ha beletörődünk, bármit is teszünk, a nyers húsok és a hal beszerzése örökké az „utolsó pillanat” műfaja lesz, mert míg az előbbieket legfeljebb egy napig tárolhatjuk biztonságosan a hűtőben, addig a halak húsa a magas víztartalom miatt még ennél is romlékonyabb.

2. Miért ne rendelnénk süteményeket?!

Hiába mi vagyunk a világ legjobb séfjei és vendéglátói, ha időzavarba kerülünk, vagy netán elfáradunk, bátran kérjünk segítséget! A társaságból mindenki tudni fogja, hogy csak azért fordultunk kedvenc cukrászdánkhoz vagy áruházunkhoz és rendeltünk, vásároltunk onnan sós és édes karácsonyi süteményeket, hogy minden idegszálunkkal a több fogásból álló, tökéletes karácsonyi menü elkészítésére koncentrálhassunk. Ha mégis ragaszkodnánk a saját gyártású süteményekhez, sok-sok napig, egy vagy akár több hétig elálló sütemények receptjeiből dolgozzunk. Tipikusan ilyenek a különböző puszedlik, sós rudak illetve tekercsek, és persze a klasszikus mézeskalácsok.

3. Az ünnep képlete – a „maradékmegelőzési állandó”

Jó kérdés, hogy melyik szituáció kínosabb: amikor a kétségbeesett „alig ettetek”-típusú felkiáltások ellenére is tonnányi ünnepi maradék landol a szemetesben, vagy amikor próbálunk papírvékony szeleteket trükközni a tortából, miután kitört a családi balhé az utolsó szelet ecetes halért. Az általános elégedettség jegyében érdemes az ünnepi összejövetel első órájában fejenként két pohár itallal kalkulálni, majd a mennyiség felével minden órában. Ez a sörös vendégekre vetítve óránként két üveget jelent, borból pedig óránként egy üveggel számolhatunk két főre. Röviditalból óránként egy ötfős társaságnak legalább egy üveget állítsunk glédába a bárpultban, míg üdítőitalból legalább háromszor ennyit praktikus behűteni. Ételek tekintetében akkor járunk a legjobban, ha a desszertet leszámítva, fejenként fél kilónyi adagban gondolkodunk. A nagy átlagot tekintve húsételből fejenként 12-20 dkg közötti mennyiséggel érdemes számolni, köretként felszolgálva fél kiló tésztából vagy rizsből 4-5 ember lakik jól, egy fej saláta pedig nagyjából 5 embernek elég. Ha a vacsora virsli kenyérrel 10 főre, akkor vegyünk legalább 2 kiló virslit és 3 kiló kenyeret. Egy háromórás, tízfős bulira pedig legalább 100-150 falatka a reális mennyiség.

4. Megmaradt? Nem baj! – Ki ne dobja, inkább kreatívan alakítsa át!

A végére már csak egy kínzó kérdés maradt: az élelmiszer-pazarlás elkerülése érdekében, hogyan tudjuk tárolni az ételeket, illetve biztonságosan felhasználni a maradékot? A főtt ételeket legfeljebb két-három napig tartsuk a hűtőben, a savanyú káposztás, paradicsomos ételek tovább elállnak, viszont a halak gyorsan romlanak. A halászlé ugyan jól bírja a fagyasztást, de fogyasztás előtt alaposan forraljuk át. Az adventi aprósütik a legjobban szalvétával bélelt fémdobozban vészelik át az ünnepeket, a borok pedig a fekvést élvezik a leginkább. A száraz, de nem dohos pékáruból még lehet panírmorzsa, a megmaradt kifli vagy kalács remek mákosguba-alapanyag lehet, a mézeskalácsból pedig lehet müzli. További karácsony utáni csodás átalakulás, amikor a maradék paprikás csirkéből hortobágyi húsos palacsinta, a sima csirkéből saláta, húsleves vagy rakott tészta, a pulykasültből zöldséges rizses hús, a maradék kenyérből croque Madame, a maradék tojásfehérjéből pedig pavlova lesz.
SPAR Magyarország SPAR BrandLab karácsony BrandChannel szilveszter cm INTERSPAR